Die sage van die lam, die wolf en díé Lam | Nuus24
LAASTE OPGEDATEER: 2013-05-18, 10:33
Artikels gelees: 972
Die sage van die lam, die wolf en díé Lam
10 January 2013, 08:59
Eendag was daar ‘n moordlustige lam, ‘n kind van die Satan met die naam Saddam. Hy het dors gekry, na ‘n stroom gery, die stroom het uit ‘n doringbos ontstam. In die bos het die Duiwel se wolf gebly. Hy het daarvan gehou om met almal te stry. Hy’t na die stroom gehaas, neem bo die lam plaas. Verwoed trap hy modder – hy’t gesmaak vir baklei. “Ek het sommer lus en maak jou dood. Kyk hoe bemors jy die water met jou poot. Ek is George van die Bos en lam is my kos! Ek sal jou vreet van die wal tot in die sloot.” Verskrik het die lam geblêr en gemis: “Asseblief meneer wolf, ek was nie aspris. Ek beloof om nooit weer u stroom te versteur, solank u net nooit sê u is vir my lus.” “Nou goed”, sê die wolf, “maar ek het gehoor dat jy wapens van massa-vernietiging stoor. Ek sê jou, jou vloek, ek sal kom ondersoek en is dit waar, sal ek jou persoonlik vermoor.” Die lam stal sy mooiste grynslag uit om te kyk of hy die wolf se agressie kan stuit: “Ek het tóg my leuse: ek moor net Irakese. Ek los ‘n American en ‘n Twenty-eight. Die bietjie gifgas waarna u soek is skaars genoeg vir die Koerdiese vloek en my ander vyande. Dis regtig ‘n skande Soos hulle my naam wil vee uit die Boek.” Toe het George die lam kwaai aangegluur en die lam trippel rond – dag dis sy laaste uur. “Ek het nog een vraag en durf jy dit waag om my op enige dwaalspoor te stuur! My Christen raadgewers sê ek moet vis of jy dalk die wrede Antichris is. Kan jy dit weerlê of iets daaroor sê? Want ‘n ‘ja’ is ‘n spyker in jou doodskis gewis.” “O my agbare wolf ek staan verstom. Hoe’t u tot so ‘n gevolgtrekking gekom? Ek pleit onskuldig en voel selfs beledig, maar ek wil tog weet hoe maak u die som.” “Irak is historiese Babilon. Sy koning die een wat sal kom, sê my bron. Hy’s die Antichris, die groot herrie-vis, gemorskos vir ‘n geallieerde kanon.” Die lam skrik groot en word koud soos ys. Die wolf het hom blykbaar as teiken gelys. Met verslane verweer en gemesmeriseer sug hy: “Your Honour, I rest my case.” Ter versagting het die lam vir oulaas gesê: “Ek het gehoor dat die Groot Boek wil hê dat die wolf en die lam vreedsaam en vreetsaam langs mekaar kom lê.” Sy stem het van rou emosie gebreek, maar die wolf se ore was toe vir sy preek. Hy is terug na die bos met ‘n belofte van kos aan sy pitbulls waarmee hy hom sou wreek. Hy laat kom vir Colin sy hoof vegminister en beveel hom: “Skryf ‘n WMV register. Maak die pap dik aan dat ons op vaste grond staan, maar maak gou! Die saak is so dringend soos gister.” Die Skrif is toe voor die VN gelê en nog lank voordat jy ‘mes’ kon sê is dit goedgekeur, sonder veel verweer en George het gehad wat hy wou hê. Gou-gou was die wolf se oorlog in rat. Irak het ontplof soos ‘n reuse krytvat. Oues en kinders vroue en vegters se bloed het in Bagdad se strate gespat. Ook nie lank nie of die regime val plat. Op die stadsplein sien ‘n lamsbeeld sy wat. Die lam was geskaak uit die voete gemaak en gaan wegkruip in ‘n slangvriend se gat. Maar ‘n vet losprys het hom uitgewys. Die mees gesoekte geskrap van die lys. ‘n Ou man gebroke, moeg maar ontstoke, het uit daardie donker kelder verrys. Hy was gedaag voor die wolf se regter. Het gepleit vir een koeël deur kerk en vegter: “Laat sak tog my son voor ‘n vuurpeloton?” Maar ‘n galg was die lam versus wolf beslegter. Die wolf en sy makkers was in ekstase. Die lammers se bloed was ‘n oase. ‘n Reuse banier verklaar hul plesier: Mission Accomplished, wys wie is die base. Maar Iemand hou die gebeure stil dop. Die wêreld was weereens lekker gefop. Want voor ‘n TeeVee wag díé Lam gedwee dat die tydslot oopskuif, want dan staan hy op.